
pËr Krijimin e Agjencisë Kombëtare për sigurinë kompjuterike (ALCIRT)

Në mbështetje të nenit 100 të Kushtetutës, të nenit 10 të ligjit nr.9000, datë 30.1.2003 “Për organizimin dhe funksionimin e Këshillit të Ministrave” dhe të ligjit nr.9936, datë 26.6.2008 “Për menaxhimin e sistemit buxhetor në Republikën e Shqipërisë”, me propozimin e Kryeministrit, Këshilli i Ministrave

Vendosi:

1. Krijimin e Agjencisë Kombëtare për Sigurinë Kompjuterike (ALCIRT), si person juridik publik, në varësi të Kryeministrit, me seli në Tiranë.
2. Agjencia Kombëtare për Sigurinë Kompjuterike (ALCIRT) ka objekt të veprimtarisë së saj identifikimin, parashikimin dhe marrjen e masave për mbrojtjen ndaj kërcënimeve/sulmeve kompjuterike, në përputhje me legjislacionin në fuqi.
3. Agjencia Kombëtare për Sigurinë Kompjuterike (ALCIRT) ka këto detyra dhe përgjegjësi:
a) Bashkërendon punën për përgjigjet dhe kundërmasat ndaj kërcënimeve/sulmeve kompjuterike;
b) Vepron si pikë qendrore kontakti për shkëmbimin e informacionit në fushën e incidenteve/emergjencave kompjuterike me institucionet analoge dhe (CIRT-et sektoriale dhe ndërkombëtare);
c) Ndihmon, duke dhënë asistencën e vet, për çështjet që mund të lindin gjatë incidenteve kompjuterike;
ç) Konsulton, propozon dhe bashkëpunon me strukturat përkatëse të Qeverisë për hartimin e programeve dhe ndjekjen e procedurave të veçanta, me qëllim për të përmirësuar nivelin e mbrojtjes së të dhënave dhe rrjeteve/sistemeve kompjuterike shtetërore ndaj veprimtarive të paautorizuara dhe/ose përpjekjeve për të zhvilluar një veprimtari të paautorizuar;
d) Realizon kontrollin/monitorimin e zbatimit të standardeve dhe procedurave për mbrojtjen e të dhënave dhe rrjeteve/sistemeve kompjuterike shtetërore, si dhe, në raste të veçanta, mund të kërkojë asistencë të specializuar;
dh) Merr pjesë në përgatitjen e strategjisë kombëtare për sigurinë e të dhënave dhe rrjeteve/sistemeve kompjuterike shtetërore;
e) merr pjesë në përgatitjen e bazës ligjore për çështjet, që lidhen me fushën e sigurisë të TIK-ut dhe krimin kompjuterik në veçanti;
ë) Bashkëpunon në fushën e sigurisë kompjuterike me institucione të tjera shtetërore dhe ndërkombëtare, shoqërinë civile dhe sektorin privat;
f) Organizon fushata ndërgjegjësimi dhe trajnime, publikon materiale informative dhe edukative për sigurinë e TIK-ut, ofron këshilla sigurie për përdoruesit e internetit në nivel kombëtar (qeverinë, biznesin dhe qytetarët).
4. Struktura dhe organika e Agjencisë Kombëtare për Sigurinë Kompjuterike (ALCIRT) miratohen me urdhër të Kryeministrit.
5. Agjencia financohet nga buxheti i shtetit dhe nga çdo burim tjetër financiar i ligjshëm.
6. Drejtori i Agjencisë Kombëtare për Sigurinë Kompjuterike (ALCIRT) emërohet, lirohet ose shkarkohet me urdhër të Kryeministrit.
7. Numri prej 6 (gjashtë) punonjësish i ALCIRT të jetë brenda numrit të punonjësve, miratuar për institucionet, në varësi të Kryeministrit.
8. Marrëdhëniet e punësimit të nëpunësve të kësaj Agjencie, me përjashtim të punonjësve, që kryejnë detyra të karakterit mbështetës, rregullohen sipas dispozitave të parashikuara për nëpunësin civil për institucionet e pavarura, përveç sa parashikohet ndryshe në këtë vendim. Drejtori i Agjencisë është “eprori i drejtpërdrejtë” i nëpunësve të Agjencisë, në kuptimin e këtyre dispozitave.
9. Efektet financiare, që rrjedhin nga zbatimi i këtij vendimi, të përballohen nga buxheti i viti 2012, miratuar për këtë institucion.
10. Ngarkohen Kryeministria dhe Ministria e Financave për zbatimin e këtij vendimi.
Ky vendim hyn në fuqi pas botimit në Fletoren Zyrtare.

